CELEX: 62011CN0240
Language: sk
Date: 2011-05-19 00:00:00
Title: Vec C-240/11 P: Odvolanie podané 19. mája 2011 : World Wide Tobacco España, S.A. proti rozsudku Všeobecného súdu (štvrtá komora) z  8. marca 2011 vo veci T-37/05, World Wide Tobacco España/Komisia

16.7.2011   
            
            
               SK
            
            
               Úradný vestník Európskej únie
            
            
               C 211/18
            
         Odvolanie podané 19. mája 2011: World Wide Tobacco España, S.A. proti rozsudku Všeobecného súdu (štvrtá komora) z 8. marca 2011 vo veci T-37/05, World Wide Tobacco España/Komisia
   (Vec C-240/11 P)
   2011/C 211/35
   Jazyk konania: španielčina
   
      Účastníci konania
   
   
      Odvolateľka: World Wide Tobacco España, S.A. (v zastúpení: M. Odriozola a A. Vide, abogados)
   
      Ďalší účastník konania: Európska komisia
   
      Návrhy odvolateľky
   
   Odvolateľka navrhuje, aby Súdny dvor:
   
               —
            
            
               čiastočne zrušil rozsudok Všeobecného súdu vo veci T-37/05,
            
         
               —
            
            
               znížil výšku pokuty, ktorá bola uložená odvolateľke,
            
         
               —
            
            
               zaviazal Komisiu na náhradu trov konania na oboch stupňoch.
            
         
      Odvolacie dôvody a hlavné tvrdenia
   
   Po prvé sa odvolateľka domnieva, že Komisia porušila zásadu rovnosti zaobchádzania tým, že v prípade WWTE (World Wide Tobacco España, SA) zohľadnila faktor odradzujúceho účinku pokuty prísnejšie než v prípade ostatných spracovateľských podnikov. Komisia v prípade WWTE zohľadnila faktor odradzujúceho účinku z dôvodu, že je súčasťou nadnárodnej skupiny, ktorá má značnú hospodárskou a finančnú silu. Skutočnosť, že WWTE konala, quod non, pod rozhodujúcim vplyvom svojich materských spoločností, bola zohľadnená len doplnkovo.
   Po druhé a subsidiárne má Súdny dvor prepočítať multiplikačný faktor, pokiaľ by zastával názor, že niektorá z materských spoločnosti nie je zodpovedná za konanie WWTE. Všeobecný súd nemal odmietnuť tvrdenia WWTE z dôvodu, že do svojej žaloby nezahrnula tvrdenia materských spoločností, pretože zodpovednosť, ktorá sa pripisuje materským spoločnostiam, musia poprieť tieto materské spoločnosti a nie ich dcérska spoločnosť. Vydané rozsudky, ktorými bolo rozhodnuté o žalobách materských spoločností, vrátane rozsudku vo veci T-24/05, majú v každom prípade medzi solidárne zodpovednými účastníkmi konania právnu silu res iudicata.
   Po tretie Všeobecný súd nemal vyhlásiť tvrdenie odvolateľky, že Komisia vzhľadom na to, že materské spoločnosti neboli zodpovedné, uložila pokutu v rozpore s 10 % hranicou súčtu fakturovaných súm, za neprípustné z dôvodu nejasnosti. Dôvody sú totožné s dôvodmi uvedenými v predchádzajúcom bode: len materské spoločnosti môžu poprieť zodpovednosť, ktorá sa im pripisuje, a vydaný rozsudok má medzi solidárne zodpovednými účastníkmi konania právnu silu res iudicata.
   Po štvrté Komisia tým, že nezohľadnila skutočnosť, že WWTE v rokoch 1996 a 1997 nedodržiavala dohody, porušila usmernenia k metóde stanovovania pokút. Odvolateľka sa tiež domnieva, že keďže sa táto poľahčujúcu okolnosť v napadnutom rozhodnutí výslovne neodkazuje, Komisia nemôže tvrdiť, že ju zohľadnila.